বিএনপির প্রয়াত ভাইস চেয়ারম্যান আফসার আহম্মেদ সিদ্দিকীর ১৭তম মৃত্যুবার্ষিকী উপলক্ষে আয়োজিত আলোচনাসভায় নজরুল ইসলাম খান জাতীয় ঐক্যফ্রন্ট নিয়ে অর্থমন্ত্রী আবুল মাল আবদুল মুহিতের বক্তব্যেরও জবাব দেন। তিনি বলেন, ‘অর্থমন্ত্রী বলেছেন ড. কামাল হোসেন জিরো। মাননীয় অর্থমন্ত্রী, বিচারপতি আবদুস সাত্তারের বিরুদ্ধে আপনার দল ও অন্যান্য দল কামাল হোসেনের থেকে যোগ্য প্রার্থী খুঁজে পায় নাই। তাঁকে প্রার্থী করেছিলেন রাষ্ট্রপতি পদে। আজকে তিনি জিরো। স্বাধীনতার প্রথম পতাকা উত্তোলনকারী আ স ম আবদুর রব আপনাদের গত সরকারের মন্ত্রী ছিলেন, তিনিও জিরো। আর আপনি সরকারি চাকরি করে এরশাদের উপদেষ্টা, মন্ত্রী হইলেন, আওয়ামী লীগের এখানে আইসা মন্ত্রী হলেন, এখন আপনি প্লাস হয়ে গেলেন। আর যে বিএনপি বারবার আপনাদেরকে পরাজিত করে সরকার গঠন করেছে সেই বিএনপিও আপনার কাছে জিরো।’